A Bizottság határozata
(2000. július 17.)
az egyes fajok a 66/401/EK tanácsi irányelv követelményeinek meg nem felelő vetőmagja ideiglenes forgalomba hozatalának engedélyezése tekintetében a tagállamok felhatalmazásáról
(az értesítés a C(2000) 1782. számú dokumentummal történt)
(2000/476/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/96/EK irányelvvel [1] módosított, a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [2] és különösen annak 17. cikkére,
mivel:
(1) Svédországban nem elegendő a helyi éghajlati feltételekhez alkalmazkodó tavaszi takarmányborsó (Pisum sativum) vetőmagjából rendelkezésre álló azon mennyiség, amely csírázóképesség szempontjából eleget tesz az említett irányelv követelményeinek, így nem fedezi az ország szükségleteit.
(2) A keresletet az irányelvben megállapított összes követelménynek eleget téve nem lehet más tagállamból vagy harmadik országból származó vetőmaggal kielégítően fedezni.
(3) Svédország számára ezért engedélyezni kell, hogy 2000. június 30-ig tartó időtartamra jóváhagyhassa a kevésbe szigorú követelmények alá tartozó "Carneval" fajtájú takarmányborsó vetőmagjának a forgalomba hozatalát.
(4) Továbbá a többi olyan tagállam részére, amely Svédországot a fent említett fajta vetőmagjával el tudja látni, szintén engedélyezni kell az ilyen vetőmag forgalomba hozatalának a jóváhagyását.
(5) Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
Svédország 2000. június 30-ig tartó időtartamra jogosult a területén 50 tonna "Carneval" fajtájú, a 66/401/EGK irányelvben meghatározott követelményeknek a minimális csírázóképesség tekintetében meg nem felelő tavaszi takarmányborsó (Pisum sativum) minősített vetőmagja forgalomba hozatalának engedélyezésére, feltéve hogy a következő követelményeket teljesítik:
a) a csírázóképesség legalább 72 %-os;
b) hatósági címke jelzi a hatósági vetőmagvizsgálatról készült jelentésben megállapított csírázóképességet.
2. cikk
(1) A kérelmet benyújtó tagállamon kívüli más tagállamok szintén jogosultak - az 1. cikkben meghatározott feltételekkel és a kérvényező tagállam céljaival azonos célokra - a területükön az e határozat szerint forgalomba hozatalra engedélyezett vetőmag forgalomba hozatalának az engedélyezésére.
(2) Az (1) bekezdés alkalmazásában az érintett tagállamok közigazgatási úton támogatják egymást. A kérelmet benyújtó tagállamot a többi tagállam az engedélyek kiadása előtt értesíti arról a szándékáról, hogy engedélyezi-e ilyen vetőmag forgalmazását. A kérelmet benyújtó tagállam csak akkor emelhet kifogást, ha az e határozatban meghatározott teljes mennyiséget már kiosztották.
3. cikk
A tagállamok haladéktalanul értesítik a Bizottságot és a többi tagállamot az e határozat szerint felcímkézett és a területükön való forgalomba hozatalra jóváhagyott különböző vetőmagmennyiségekről.
4. cikk
Ennek a határozatnak a tagállamok a címzettjei.
Kelt Brüsszelben, 2000. július 17-én.